GREGORIUS EPISCOPUS, SERVUS SERVVORUM DEI, VENERABILI FILIO GERENTONI, ABBATI DIVIONENSIS MONASTERII, EJUSQUE SUCCESSORIBUS REGULARITER PROMOVENDIS, IN PERPETUUM. Superne miserationis respectu ad hoc universalis Ecclesie curam suscepimus, et apostolici moderaminis sollicitudinem gerimus ut justis precantium votis attenta benignitate faveamus. Proinde, dilecte in Domino fili JARENTO abbas, petitionibus tuis grato occurentes assensu libertati ac quieti monasterii vestri, auctore Domino, duximus providendum. Siquidem ipsum cenobium, sub sedis apostolice protectione suscipimus et obeunte te, nunc ejusdem loci abbate, vel tuorum quolibet successorum nullus ibi qualibet subreptionis astutia seu violentia preponatur, nisi quem fratres, communi consensu, secundum timorem Dei et regulam sancti Benedicti, elegerint, maxime de eadem congregatione, si idoneus inventus fuerit. Quod si talis, qui huic regimini congruat, inter eos inveniri non possit, aliunde sibi patrem et magistrum expetant ac a Lingonensi episcopo consecrandum ordinandumque provideant, si tamen ipse episcopus gratiam apostolice sedis habuerit, et canonice facere ipsam ordinationem voluerit. Quod si aliquid horum obstiterit, liceat electo ejusdem monasterii aut ad apostolicam sedem recurrere, aut a quocumque voluerit religioso episcopo, consecrationem et clericorum ordinationes, atque cetera que ad episcopum pertinent, suscipere. Statuimus etiam, ne ab episcopo vel ministris Lingonensis ecclesie, divina vestro monasterio interdicantur officia, sed continue celebrentur, nisi eisdem causis fratres cessare oporteat que [247] sedis apostolice presulis Benedicti determinatione distincte sunt. Illam quoque in monachis tuis quietem ac libertatem quam idem presul decreto suo firmavit, nos beati Petri et nostra auctoritate intemeratam perpetuo manere sancimus. Quicumque vero clericorum vel laicorum sese in monasterio vestro voluerit conferre, vobis liceat eos sine aliqua contradictione recipere, dummodo propria culpa excommunicati non fuerint, vel nominatim interdicti. Confirmamus etiam vobis ecclesias vestras quascumque nunc possidetis, seu quas, largiente Deo, in posterum canonice possidebitis, statuentes ut nullus clericorum, sine assensu vestro, in eis audeat ministrare; sed quocienscumque in aliqua earum minister fuerit subrogandus, vos idoneum ad hoc eligentes, episcopo presentate, qui episcopus curam ei animarum injungat, et sic vobis de temporalibus, episcopo vero de spiritalibus, debeat respondere. Si quis autem contra hanc formam in eisdem ecclesiis ministrare presumpserit, nos eum ab officii sui exequutione suspendimus. Claustro etiam, in quo monasterium vestrum situm est, eam libertatem et immunitatem concedimus quam [260] illustris rex Robertus* noscitur contulisse, ut ab omni invasione et violentia ducis et hominum suorum sit in perpetuum liberum ac securum, ita ut nichil prorsus a torrente qui Castri Sanctique causam dividit aliquis vel auferre presumat, vel accipere. Ecclesiam quoque beati Germani de Lare, ubi sanctimoniales consistunt, vobis perpetuo confirmamus possidendam, et, ut ipse sanctimoniales nunquam a subjectione ecclesie Divionensis se removeant, sub anathemate prohibemus, sed semper per vestram providentiam gubernentur. Decernimus itaque ut nulli omnino hominum liceat idem monasterium temere perturbare, aut ejus possessiones aufferre, vel ablatas retinere, minuere vel temerariis vexationibus fatigare, sed omnino integra conserventur eorum, pro quorum sustentatione ac gubernatione concessa sunt, usibus omnimodis profutura. Si qua sane ecclesiastica secularisve persona, hanc nostre constitutionis paginam agnoscens, contra eam temere venire temptaverit et ammonita semel et secundo, si non congrua satisfactione emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini redemptoris nostri Jhesu Xpisti aliena fiat, atque in extremo examine districte ultioni subjaceat; cunctis autem eidem loco justa servantibus, sit pax Domini nostri Jhesu Xpisti, quatinus et hic fructum bone actionis percipiant, et apud districtum Judicem premia eterne pacis inveniant. Amen. Amen. Amen. Ego GREGORIUS SANCTE CATHOLICE ECCLESIE EPISCOPUS. Data Laterani, per manum Johannis [sancte] Romane ecclesie diaconi cardinalis .XIII°. kal. julii, anno ab incarnatione Domini .M°.LXX VIII°., indictione .I., pontificatus autem domni Gregorii pape .VII. V°.